钦定古今图书集成/方舆汇编/职方典/第1147卷 > 《柴紫庵记》袁中道
## 钦定古今图书集成/方舆汇编/职方典/第1147卷 > 《柴紫庵记》袁中道

玉泉右掖之山，一峰直下，如象鼻突止，即为庵，有堂
三楹，曰“净名”，以祠护法居士者也。舒其后霤为小室，
室一，居僧一。予自居堂中，望前山如绣屏。墀下有木
樨二株，可十围，每开香清一山。其石墙外中室三楹
为香积，周以虎落。庵之后所云象鼻突止者，瞰之皆
石骨。凿一洞曰“幻霞”，以其中有霞纹也。可容一案四
人，清凉沁骨。从洞石登山，缘鼻而上，可百步，得亭曰
“堆蓝”，围以墙，穴以通风。望西南山色如墨花淋漓。惟
九于在西北，稍为楚蔽。其锷庵门外，左有小台，听玉
泉水声甚厉，可望后山，怪石老树，游云弄姿。堂中所
祠者，上为维摩诘，左为武安，右为伯修中郎。近得西
川黄太史平倩之讣，予哭而祠之。平倩长伯修六岁，
故位在伯修上。海内交游多矣，独祠数公者，以皆有
功德于玉泉者也。即有功德于玉泉，而非道德文藻
无逊前三公者，亦不敢滥祠后度门之意。以雷太史
何思生平护持玉泉甚力，亦得附位在中郎下。创始
于万历辛亥春，会以他事归，至壬子六月初四日落
成，而总名之曰《柴紫》。以玉泉亦名“柴紫山”也。